ക്ഷേത്ര കവര്ച്ച: പ്രതി ബ്ലേഡ് അയ്യപ്പനുമായി പൊലീസ് തെളിവെടുപ്പ് നടത്തി മാന്നാര്: കുരട്ടിശ്ശേരിയിലമ്മ ഭഗവതീ ക്ഷേത്രത്തില് മോഷണം നടത്തിയ പ്രതി ബ്ലേഡ് അയ്യപ്പനെ മാന്നാര് പോലീസ് ക്ഷേത്രത്തില് കൊണ്ടുവന്ന് തെളിവെടുത്തു. തിരുവനന്തപുരം, കൊല്ലം, പത്തനംതിട്ട, ആലപ്പുഴ ജില്ലകളില് സ്ഥിരമായി മോഷണം നടത്തി വന്നിരുന്ന തിരുവനന്തപുരം തോന്നയ്ക്കല് ചെമ്ബക മംഗലം ഊരുകോണത്ത് പുത്തന്വീട്ടില് ബ്ലേഡ് അയ്യപ്പന് എന്ന ആര്.അയ്യപ്പനെ 31 നെ കുരട്ടിശേരിയിലമ്മ ഭഗവതി ക്ഷേത്രം, മാന്നാര് പുത്തന് പളളി, പരുമല പള്ളി കുരിശടി, സമീപത്തെ പെട്ടിക്കട എന്നിവിടങ്ങളിലാണ് തെളിവെടുപ്പിനായി എത്തിച്ചത്. രണ്ടാഴ്ച മുമ്ബാണ് ഇയാളെ കരുനാഗപ്പള്ളി പോലീസ് അറസ്റ്റ് ചെയ്തത് റിമാന്ഡിലായിരുന്ന ബ്ലേഡ് അയ്യപ്പനെ കസ്റ്റഡിയില് വാങ്ങിയ മാന്നാര് പോലീസ് തെളിവെടുപ്പിനായി കൊണ്ടുവരികയായിരുന്നു. മാന്നാര് പൊലീസ് സ്റ്റേഷന് ഇന്സ്പെക്ടര് എസ്എച്ച്ഒ ജി.സുരേഷ് കുമാറിന്റെ നേതൃത്വത്തില് എസ്ഐ അനില് കുമാര്, സിവില് പോലീസ് ഓഫീസര്മാരായ പ്രവീണ്, കണ്ണന്, ഹോം ഗാര്ഡുകളായ സുരേഷ്, വിശ്വനാഥന് എന്നിവരാണ് പ്രതിയെ തെളിവെടുപ്പിനായി എത്തിച്ചത്. കുലശേഖരപുരം കടത്തൂര് കണ്ടത്തില് ഭദ്രകാളി ക്ഷേത്രത്തിന്റെ കാണിക്കവഞ്ചിയും തിടപ്പള്ളിയും മറ്റും പൊളിച്ച് 50,000 രൂപയിലേറെ കവര്ന്ന കേസിലാണു പിടിയിലായത്. 2012 മുതല് തെക്കന്കേരളത്തിലെ വിവിധ ജില്ലകളില് ക്ഷേത്ര കവര്ച്ച നടത്തിയിട്ടുള്ള ഇയാള് രണ്ടു മാസങ്ങള്ക്കു മുന്പാണു ജയില് മോചിതനായത്. ജയിലില്നിന്ന് ഇറങ്ങിയ ശേഷം കൊല്ലം ശക്തികുളങ്ങര എടമലക്കാവ് ദേവീ ക്ഷേത്രത്തില് ആഗസ്റ്റ് 21 നും ചവറ ഭരണിക്കാവ് ക്ഷേത്രത്തില് 26 നും മാന്നാര് പൊലീസ് സ്റ്റേഷന് പരിധിയിലെ കുരട്ടിശേരിയിലമ്മ ഭഗവതി ക്ഷേത്രത്തില് 30 നും കവര്ച്ച നടത്തി. മാന്നാര് പുത്തന് പള്ളി കാണിക്ക വഞ്ചി, പരുമല പള്ളി കുരിശടി എന്നിവിടങ്ങളില് മോഷണ ശ്രമവും നടത്തിയിരുന്നു.അറസ്റ്റ് ചെയ്യാന് ശ്രമിക്കുന്ന പൊലീസ് ഉദ്യോഗസ്ഥരെ ബ്ലേഡ് ഉപയോഗിച്ചു പരുക്കേല്പ്പിക്കുന്നതും ലോക്കപ്പുകളില് സ്വയം പരുക്കേല്പ്പിച്ചു ചോദ്യം ചെയ്യലില്നിന്ന് ഒഴിവാകുന്നതും അയ്യപ്പന്റെ രീതിയാണെന്നു പൊലീസ് പറഞ്ഞു. പത്തനംതിട്ട ജില്ലയില് പൊലീസ് ഉദ്യോഗസ്ഥരെ ആക്രമിച്ചു പരുക്കേല്പ്പിച്ചതിനും 2017 ല് തൃശൂര് വിയ്യൂരില് ജയില് ഉദ്യോഗസ്ഥരെ ആക്രമിച്ചു കൊലപ്പെടുത്താന് ശ്രമിച്ചതിനും പരുക്കേല്പിച്ചതിനും 2 കേസുകളുമുണ്ട്. തിരുവനന്തപുരം റൂറല് ജില്ലയില് ഒട്ടേറെ മോഷണ കേസുകളിലും പ്രതിയാണ് ബ്ലേഡ് അയ്യപ്പന്. കൊവിഡ് മഹാമാരിയുടെ രണ്ടാംവരവിന്റെ ഈ കാലത്ത്, എല്ലാവരും മാസ്ക് ധരിച്ചും സാനിറ്റൈസ് ചെയ്തും സാമൂഹ്യ അകലം പാലിച്ചും വാക്സിന് എടുത്തും പ്രതിരോധത്തിന് തയ്യാറാവണമെന്ന് ഏഷ്യാനെറ്റ് ന്യൂസ് അഭ്യര്ത്ഥിക്കുന്നു. ഒന്നിച്ച് നിന്നാല് നമുക്കീ മഹാമാരിയെ തോല്പ്പിക്കാനാവും. BreakTheChain ANCares IndiaFightsCorona